Once Upon a Time in Hollywood

Once Upon a Time in Hollywood on vuonna 2019 ensi-iltansa saanut draamakomediaelokuva, jonka on ohjannut ja käsikirjoittanut Quentin Tarantino. Pääosissa ovat Leonardo DiCaprio, Brad Pitt, Margot Robbie, Emile Hirsch, Margaret Qualley, Timothy Olyphant, Austin Butler, Dakota Fanning, Bruce Dern ja Al Pacino. Elokuva on ensimmäinen, jossa Pitt ja DiCaprio näyttelevät yhdessä. Elokuvan nimi on kunnianosoitus spagettiwesternien kulttiohjaajalle Sergio Leonelle, joka tunnetaan muun muassa elokuvista Huuliharppukostaja (Once Upon a Time in the West, 1968) ja Suuri gangsterisota (Once Upon a Time in America, 1984). Se sijoittuu vuoteen 1969 ja kertoo entisestä televisiosarjan tähdestä ja tämän sijaisnäyttelijästä, jotka yrittävät sopeutua nopeasti muuttuvaan Hollywoodiin.

Once Upon a Time in Hollywood sai maailmanensi-iltansa Cannesin elokuvajuhlilla 21. toukokuuta 2019. Sen teatteriensi-ilta oli Yhdysvalloissa 26. heinäkuuta ja Suomessa 16. elokuuta 2019. Elokuva oli Suomen yhdeksänneksi katsotuin vuonna 2019: se keräsi elokuvateattereissa 216 156 katsojaa. Elokuva sai kaksi Oscar-palkintoa vuoden 2020 gaalassa parhaasta miessivuosasta (Pitt) ja lavastuksesta oltuaan ehdolla yhteensä kymmeneen muun muassa parhaasta elokuvasta, ohjauksesta, miespääosasta (DiCaprio) ja alkuperäiskäsikirjoituksesta. Se palkittiin kolmella Golden Globella vuoden 2020 gaalassa parhaasta musikaali- tai komediaelokuvasta, käsikirjoituksesta sekä miessivuosasta (Pitt).

Tarantinon kirjoittama romaaniversio elokuvasta julkaistiin kesällä 2021. Tarantino on myös sittemmin kirjoittanut käsikirjoituksen elokuvalle The Adventures of Cliff Booth, joka keskittyy Once Upon a Time in Hollywoodin hahmoon Cliff Boothiin (Pitt). Sen kuitenkin ohjaa David Fincher, eikä Tarantino itse. Elokuvan odotetaan tulevan ensi-iltaan vuonna 2026, jakelijana Netflix.

 Tausta 
Tarantino aloitti kirjoittamaan elokuvaa Death Proofin (2007) jälkeen ja työsti sitä aina seuraavien elokuviensa välissä. Idean tarinalle hän sai Death Proofin kuvauksissa seuratessaan näyttelijän ja tämän sijaisnäyttelijän välistä dynamiikkaa. Prosessi kesti lopulta noin kahdeksan vuotta, ja alkuun hän kirjoitti tarinaa romaanina.

Tarantino on kutsunut elokuvaa hänen magnum opukseksi.

 Juoni 
Vuonna 1969 Hollywood-näyttelijä Rick Dalton, 1950-luvun western-televisiosarjan Bounty Law entinen tähti, pelkää uransa olevan ohi. Roolittaja Marvin Schwarz neuvoo häntä lähtemään Italiaan tekemään spagettiwesternejä, minkä Dalton kokee olevan arvokkuutensa alapuolella. Daltonin ystävä ja sijaisnäyttelijä Cliff Booth, asuntovaunussa pitbullinsa Brandyn kanssa asuva sotaveteraani, toimii Daltonin kuskina tämän menetettyä ajokorttinsa liian moneen rattijuopumukseen. Booth ei ole saanut sijaisnäyttelijän töitä vaimonsa kuoleman jälkeen, koska hänellä huhutaan olleen osuutta asiaan. Daltonin naapuriin on muuttanut elokuvaohjaaja Roman Polanski ja hänen vaimonsa, näyttelijä Sharon Tate. Dalton haaveilee uransa elävöittämisestä ystävystymällä parin kanssa. Tuona yönä Polanski ja Tate käyvät Jay Sebringin kanssa Playboy-kartanolla julkkiksia täynnä olevissa juhlissa.

Seuraavana päivänä Daltonin käydessä kuvauksissa, hän pyytää Boothia korjaamaan hänen televisio-antenninsa. Booth muistelee aikaa jolloin hän joutui sparrausotteluun Bruce Leen kanssa, mikä johti hänen välittömään erottamiseensa. Katolla ollessaan hän näkee Charles Mansonin, joka vierailee Polanskin ja Taten talolla etsien musiikkituottaja Terry Melcheriä, joka oli asunut siellä aiemmin. Ajellessaan Daltonin autolla Booth ottaa kyytiinsä hippityttö Pussycatin, joka tarvitsee kyydin Spahn Ranchille, jossa Bounty Law’ta kuvattiin. Booth hämmästyy tilalla asuvien hippien määrästä ja epäilee heidän käyttävän hyväkseen maanomistaja George Spahnia. Booth vaatii nähdä Spahnin hippien vastusteluista huolimatta. Spahn vakuuttaa Boothille tilanteen olevan kunnossa. Palatessaan autolle Booth huomaa erään hipin, Clem Groganin, puhkaisseen autosta renkaan. Booth pahoinpitelee ja pakottaa tämän vaihtamaan renkaan. Yksi hipeistä, Sundance, lähtee hakemaan Tex Watsonia, mutta tämän saapuessa Booth on ehtinyt ajaa pois. Tate käy kävelyllä ja päättää käydä katsomassa oman elokuvansa elokuvateatterissa.

Dalton saa pahiksen roolin uudesta televisiosarjasta Lancer, ja päätyy juttelemaan 8-vuotiaan vastanäyttelijänsä Trudi Fraserin kanssa. Erään kohtauksen aikana krapulainen Dalton unohtelee vuorosanojaan. Raivottuaan itselleen hän palaa kuvauksiin ja antaa vaikuttavan esityksen, josta hän saa kehuja ohjaaja Sam Wanamakerilta ja Fraserilta, mikä nostaa hänen itseluottamustaan. Nähtyään Daltonin esiintymisen FBI-televisiosarjassa, Schwarz palkkaa hänet pääosan esittäjäksi Sergio Corbuccin uuteen spagettiwesterniin, Nebraska Jim. Dalton ja Booth muuttavat Eurooppaan puoleksi vuodeksi, jonka aikana he työskentelevät kolmessa muussa elokuvassa. He palaavat Los Angelesiin Daltonin uuden italialaisvaimon Francesca Capuccin kanssa.

Dalton ilmoittaa ettei hänellä ole enää varaa Boothiin, ja ystävykset päättävät erota yhteistuumin. He käyvät baarissa ja palaavat Daltonin talolle, jossa Capucci nukkuu. Booth polttaa LSD:llä terästetyn savukkeen ja vie Brandyn kävelylle. Samaan aikaan Watson, Susan Atkins, Linda Kasabian ja Patricia Krenwinkel parkkeeraavat autonsa pihaan aikeinaan murhata kaikki Taten talon asukkaat. Dalton kuulee auton ryminän ja käskee heitä vihaisesti häipymään. Hippinuoret muuttavat suunnitelmiaan ja päättävät tappaa Daltonin sen jälkeen kun Atkins tuumii Hollywoodin ”opettaneen heitä murhaamaan”.

Kasabian häipyy auton kanssa ja jättää muut kolme taakseen. Muut murtautuvat Daltonin taloon ja uhmaavat Capuccia ja Boothia, joka tunnistaa heidät Spahn Ranchilta. Booth käskee Brandyä hyökkäämään ja yhdessä he tappavat Krenwinkelin ja Watsonin, haavoittaen Atkinsia vakavasti. Aseistautunut Atkins kompuroi ulos, missä musiikkia kuunnellut Dalton pelästyy. Dalton hakee työkaluvajastaan liekinheittimen ja polttaa Atkinsin elävältä. Myöhemmin kun jalkansa haavoittanut Booth viedään sairaalaan ja Capucci menee nukkumaan, Sebring juttelee Daltonin kanssa ulkona. Tate kutsuu Daltonin sisään drinkeille muiden vieraidensa lisäksi.

 Näyttelijät 

Vastaanotto

Rotten Tomatoes -kerääjäsivustolla elokuvan saamasta 523 arvostelusta 85 prosenttia oli myönteisiä. Metacritic-sivustolla se sai 83 pistettä sadasta 62 arvostelun perusteella.

Elokuvan kuvaus Bruce Leestä on herättänyt arvostelua. Muun muassa Leen tytär Shannon Lee on arvostellut Tarantinon kuvausta Bruce Leestä röyhkeänä tyyppinä.

 Lähteet 

Kirjallisuutta


 Aiheesta muualla 





Luokka:Vuoden 2019 yhdysvaltalaiset elokuvat
Luokka:Yhdysvaltalaiset draamakomediaelokuvat
Luokka:Quentin Tarantinon ohjaamat elokuvat
Luokka:Quentin Tarantinon käsikirjoittamat elokuvat
Luokka:Golden Globe -palkitut elokuvat
Luokka:Parhaan miessivuosan Oscar-palkinnon saaneet elokuvat
Luokka:Elokuvat elokuvanteosta
Luokka:Elokuvat ystävyydestä